Xavi

**Havijer Ernandez Kreus** poznatiji pod nadimkom Čavi (kat. -{*Xavier Hernández i Creus*, *Xavi*}-, Terasa, 25. januar 1980) je španski fudbalski reprezentativac, koji trenutno nastupa za [ Al Sadd].

## Karijera
Čavi je ponikao u Barseloninoj školi fudbala i prošao je kroz sve selekcije ove ekipe. Pre nego što je stigao do prvog tima nastupao je i za Barselonu B, sa kojom je uspeo da izbori plasman u Drugu ligu.

U prvom timu je debitovao 18. avgusta 1998. u finalu Superkupa Španije protiv Majorke, u kojem je bio strelac. Pošto je tada retko dobijao priliku u prvom timu, uporedo je nastupao i a Barselonu B. U Primeri je debitovao 3. oktobra 1998. protiv Valensije. Tadašnji trener Luj van Gal ga je za stalno priključio prvoj ekipi u sezoni 1999/00. nakon povrede Pepa Gvardiole.

Od sezone 2004/05. postavljen je za zamenika kapitena Barselone. Tokom sezone 2005/06. doživeo je težu povredu kada je na treningu pokidao ligamente kolena. Zbog te povrede je odsustvovao sa terena punih pet meseci, a na teren se vratio tek u aprilu. Barselona je te sezone osvojila Ligu šampiona, a Čavi je u finalu bio među rezervama i nije dobio priliku da uđe u igru.

Ovaj uspeh Barselona je ponovila i u sezoni 2008/09. kada su u finalu savladali Mančester junajted 2-0. Ovoga puta je Čavi bio u startnoj postavi i asistirao je Mesiju prilikom postizanja drugog gola. Sa Barselonom je 9. juna 2010. potpisao novi četvorogodišnji ugovor koji prema jednoj od klauzula može biti automatski produžen do 30. juna 2016. Čavi je na prvenstvenoj utakmici sa Levanteom 2. januara 2011. odigrao svoj 549. meč za Barselonu u svim takmičenjima, čime je izjednačio rekord koji je do tada držao Migueli. Već u sledećoj utakmici je Čavi nadmašio taj rekord čime je postao igrač sa najviše odigranih utakmica u dresu Barselone.

## Reprezentacija
Čavi je prošao sve mlađe kategorije reprezentacije Španije. Sa reprezentacijom do 20 godina osvojio je Svetsko prvenstvo 2000. Iste godine je igrao i za olimpijsku selekciju svoje zemlje koja je na Letnjim olimpijskim igrama u Sidneju stigla do finala u kojem je poražena od Kameruna.

Za seniorsku reprezentaciju je debitovao 15. novembra 2000. protiv Holandije (1-2). Prvo veliko takmičenje na kojem je igrao za reprezentaciju je bilo Svetsko prvenstvo 2002. u Japanu i Južnoj Koreji. Prvu utakmicu protiv Slovenije je presedeo na klupi, dok je u drugoj utakmici sa reprezentacijom Paragvaja u igru ušao u 85. minutu umesto Valerona. U poslednjem meču grupne faze protiv Južne Afrike na terenu je proveo svih 90 minuta. U osmini finala protiv Republike Irske nije igrao, dok je u četvrtfinalu protiv Južne Koreje u igru ušao umesto Ivana Elgere u trećem minutu prvog produžetka. Španija je u toj utakmici eliminisana nakon izvođenja jedanaesteraca, a Čavi je bio jedan od realizatora u toj penal seriji.

Čavi je bio i na spisku reprezentativaca za Evropsko prvenstvo 2004. u Portugalu. Španija nije uspela da prođe grupnu fazu, a Čavi nije nastupio ni na jednoj od tri utakmice koje je njegova reprezentacija odigrala na tom prvenstvu. Na Svetskom prvenstvu 2006. u Nemačkoj, Čavi je u prve dve utakmice grupne faze protiv Ukrajine i Tunisa proveo svaki minut na terenu. U poslednjoj utakmici grupne faze, protiv Saudijske Arabije u igru je ušao umesto Seska Fabregasa u 66. minutu. Španija je na ovom takmičenju eliminisana od Francuske (1:3) u osmini finala. Čavi je bio starter na toj utakmici ali je napustio igru u 72. minutu a umesto njega je ušao Markos Sena.

Na Evropskom prvenstvu 2008. u Austriji i Švajcarskoj Čavi je bio starter u prve dve utakmice takmičenja po grupama. U prvoj utakmici protiv Rusije (4-1) igrao je svih 90 minuta, dok je u drugoj utakmici protiv Švedske (2-1) napustio igru u 59. minutu zajedno sa Inijestom a umesto njih su tad ušli u igru Sesk Fabregas i Santi Kazorla. U poslednjoj utakmici protiv Grčke (2-1) nije igrao, jer je Španija već obezbedila prolaz pa je selektor Luis Aragones odmarao svoje standardne igrače. U četvrtfinalu Španija je izbacila Italiju nakon boljeg izvođenja jedanaesteraca, a Čavi je tada bio na terenu do 60. minuta kada ga je zamenio Sesk Fabregas. U polufinalu je savladana Rusija (3-0) a Čavi je bio strelac prvog gola u 50. minutu. U 60. minutu ga je zamenio Šabi Alonso. U finalu su Španci bili bolji od Nemačke (1-0) golom Toresa. Čavi je proveo na terenu svaki minut ovog finala.

Na Svetskom prvenstvu 2010. u Južnoj Africi, Čavi je bio starter na smim utakmicama. U utakmicama grupne faze protiv Švajcarske (0-1) i Čilea (2-1) je proveo na terenu svaki minut, dok ga je protiv Hondurasa (2-0) u 66. minutu zamenio Fabregas. Španija je u osmini finala savladala Portugal sa 1-0 a zatim istim rezltatom su bili bolji od Paragvaja i Nemačke u četvrtini odnosno polufinalu. Na svakoj od tih utakmica Čavi je odigrao po 90 minuta. U finalu su dobili Holandiju takođe sa 1-0 ali nakon produžetaka. U finalu je Čavi na terenu proveo svih 120 minuta.

U Kvalifikacijama za Evropsko prvenstvo 2012. 25. marta 2011. protiv Češke (2-1) Čavi je odigrao svoj stoti meč u dresu reprezentacije.

## Trofeji
### Barselona
* Prvenstvo (5): 1999, 2005, 2006, 2009. i 2010.
* Kup (1): 2009.
* Superkup (4): 2005, 2006, 2009. i 2010.
* UEFA Liga šampiona (2): 2006, 2009. i 2011.
* UEFA superkup (1): 2009.
* Svetsko klupsko prvenstvo (1): 2009.

### Španija
* Svetsko prvenstvo do 20. godina (1): 2000.
* Letnje olimpijske igre (zlato): 2000.
* Evropsko prvenstvo (2): 2008. ,2012.
* Kup konfederacija (treće mesto): 2009.
* Svetsko prvenstvo (1): 2010.

## Vanjske veze

* Profil igrača na sajtu UEFA 
* Profil igrača na sajtu FK Barselona